Du kender situationen: Dit dankort udløber. Du modtager et nyt med posten, aktiverer det, klipper det gamle i stykker, benytter det nye med din eksisterende pinkode og glemmer alt om det, når du har lært kortnummeret uden ad til dine internetkøb.

Så enkelt er virkeligheden langt fra for de hundredvis af kunder, hvis rejsekort indtil nu er udløbet. Tværtimod skal de selv sørge for at bestille et nyt kort, og med mindre de ringer og beder om det modsatte, mister de oven i købet den rabat, de har optjent.

Et rejsekort udløber efter fem år. Det skyldes ifølge Bjørn Wahlsten, direktør for Rejsekort A/S, slid på kortet. Her er der kigget til udenlandske erfaringer for at undgå driftsproblemer.

Inden kortet udløber, får kunderne tilsendt et brev om, at de skal bestille et nyt. Efter Ingeniørens henvendelse er ordlyden af brevet nu ændret, så kunderne bliver opfordret til at ringe ind. På den måde kan de få tilsendt, hvad Bjørn Wahlsten betegner som 'en kopi' af deres nuværende kort.

Det betyder, at kunderne får overført deres rabattrin, altså retten til at få nedslag i prisen, fordi de tidligere har benyttet tog og bus ofte. Samtidig slipper de for en periode uden rejsekort.

Sådan en periode på otte dage oplevede en Ingeniøren-læser, da hans rejsekort udløb. I den periode var han tvunget til at købe langt dyrere kontantbilletter.

Læseren benyttede standardproceduren, og hans kort løb ud. Derefter bestilte han et nyt, og der var altså ventetid. Samtidig røg hans rabattrin, hvilket dog i hans tilfælde var en fordel, da han ikke havde optjening, men blev indplaceret på trin tre. Endelig blev han opkrævet et gebyr for 50 kroner for det nye kort.

»Trafikselskaberne har en udgift på over 50 kroner ved sådan et kort,« begrunder Bjørn Wahlsten.

Han understreger, at der står i betingelserne, at kunderne skal bestille og dermed betale for et nyt kort. Alligevel har Rejsekort A/S nu sammen med trafikselskaberne fjernet gebyret, men kun for kunder, der ringer ind og får lavet en kopi. Bjørn Wahlsten oplyser, at det har de fleste kunder gjort.

Indtil videre udløber der ifølge Rejsekort A/S kun omkring 100 rejsekort om måneden. Vestsjælland var det første område, hvor kortet blev rullet ud.

Når det overhovedet kan lade sig gøre, at rejsekort udløber, uden der automatisk bliver sendt et nyt med samme rabattrin, hænger det ifølge Bjørn Wahlsten sammen med den lange forsinkelse, som de elektroniske billetter har været udsat for.

»Det er specificeret, at vi skal have sådan en feature, men det kommer først i den senere leverance. Vi er desværre blevet indhentet af, at nogle kort nåede at blive forældede, inden vi fik faciliteten,« siger Rejsekort-direktøren.

Den næste version af softwaren bliver efter planen leveret sidst på efteråret. Det står endnu ikke klart, hvornår featuren er klar til at blive rullet ud, så kunderne automatisk får et nyt kort. Det afhænger også af drøftelser imellem trafikselskaberne.

Bjørn Wahlsten oplyser i øvrigt, at de brugte rejsekort, som indtil nu er blevet afleveret tilbage, er 'rimelig slidte'. Alligevel vil han undersøge, om det kan lade sig gøre at forlænge levetiden til seks eller syv år.